Մտածեք երեխաների մասին

«Մտածե՛ք երեխաների մասին», արտահայտություն, որը վերածվել է հռետորական հնարքի։ Տրամաբանական փաստարկների բացակայության կամ թուլության դեպքում բանախոսը էքսպրեսիվորեն կոչ է անում մտածել երեխաների մասին՝ մատնանշելով որոշակի սպառնալիք (գուցե խիստ չափազանցված), որպեսզի ունկնդիրներին համակեն երեխաների պաշտպանության բնազդով առաջացած զգացմունքները, և այդ զգացմունքների ազդեցության ներքո նրանք չնկատեն բանախոսի դիրքորոշման թուլությունը։ Այսպես, օրինակ, «երեխաների մասին մտածելու» կոչն օգտագործվել է գրաքննություն մտցնելու կողմնակիցների կողմից, որպեսզի երեխաների պաշտպանության անվան տակ սահմանափակվի տեղեկատվության հասանելիությունը ողջ հասարակության, ներառյալ մեծահասակների համար։

Գործածություն 
Խորհրդարանական բանավեճերի վարման վերաբերյալ «Art, Argument, and Advocacy» (2002) ձեռնարկի հեղինակների կարծիքով՝ արտահայտության օգտագործումը բանավեճում դատողությունը փոխարինում է հույզերով։ Էթիկայի մասնագետ Ջեք Մարշալը 2005 թվականին գրել է, որ արտահայտության ժողովրդականությունը բխում է բանականությունը կասեցնելու նրա ունակությունից։ «Երեխաների մասին մտածելու» կոչն օգտագործվել է գրաքննության կողմնակիցների կողմից, որպեսզի երեխաներին զերծ պահի ընկալվող սպառնալիքից։ Սքոթ Բիթին «Community, Space and Online Censorship» գրքում (2009) նշում է, որ ինֆանտիլիզմի ոգով երեխաների՝ որպես պաշտպանության կարիք ունեցող անմեղ մարդկանց նկարագրությունը մաքրության հասկացությամբ տարվածության ձևերից մեկն է։

2011 թվականին «Journal for Cultural Research» պարբերականում տպագրված հոդվածում նշվում է, որ արտահայտությունն սկսել է ավելի հաճախ օգտագործվել, քան նախկինում, բարոյական խուճապի պատճառով։

2012 թվականին Ռուսաստանում ընդունված № 139-ФЗ դաշնային օրենքը, որը նախատեսված է երեխաներին իրենց առողջությանը և զարգացմանը վնաս հասցնող տեղեկատվությունից պաշտպանելու համար, դեռևս քննարկման և ընդունման ընթացքում փորձագետների կողմից քննադատվել է որպես ինտերնետային գրաքննություն։ Հետագայում այդ մտավախությունները բազմիցս հաստատվել են իրավապահ պրակտիկայում։

Ծաղրանմանակում. «Լավջոյի օրենք» 
Այս կոչը օգտագործվել է Walt Disney Pictures-ի «Մերի Փոփինս» (1964) ֆիլմում, երբ տիկին Բենքսը դայակին խնդրում է չգնալ և ասում է. «Մտածե՛ք երեխաների մասին»։ Այս արտահայտությունն օգտագործվել է որպես երգիծական հղում «Սիմփսոնները» անիմացիոն սերիալում 1996 թվականին, երբ Հելեն Լավջոյը կոչ է անում, որ «ինչ-որ մեկը, խնդրում եմ, մտածի երեխաների մասին» հորինված Սպրինգֆիլդ քաղաքի բնակիչների բանավեճի ժամանակ։ Չարլզ Տեն Բրինքը «Georgia State University Law Review» հոդվածում Լավջոյի արտահայտությունը համարում է հաջող պարոդիա։ Հետագայում «երեխաների մասին մտածելու» կոչի օգտագործումը հաճախ ծաղրի առարկա է դարձել։ «Սիմփսոնները» մուլտֆիլմում արտահայտության օգտագործումից հետո այն սկսել են անվանել «Լավջոյի օրենք», «Հելեն Լավջոյի պաշտպանություն» և «Հելեն Լավջոյի սինդրոմ»։

Ծանոթագրություններ

Գրականություն

Արտաքին հղումներ 

 
 
 
 
 
 
 
 
 
 
 
 
 
 
 
 
 
 
 Retrieved October 5, 2015. 
 Retrieved November 1, 2014. 

Թևավոր խոսքեր